b'\n_START_ARTICLE_\nBybanen i Costa Rica\n_START_PARAGRAPH_\nBybanen i Costa Rica (spansk: Tren Urbano de Costa Rica) er en bybane i de sentrale delene av Costa Rica. Den forbinder San Jos\xc3\xa9 med andre byer i hovedstadens storbyomr\xc3\xa5de. Bybanen administreres av Instituto Costarricense de Ferrocarril (INCOFER). Den ble \xc3\xa5pna i 2005 og best\xc3\xa5r av fire linjer, med avganger om morgenen og ettermiddagen fra mandag til fredag.\n_START_SECTION_\nHistorie\n_START_PARAGRAPH_\nCosta Rica hadde opprinnelig et godt utbygd jernbanenettverk fra kyst til kyst. P\xc3\xa5 begynnelsen av 1990-tallet ble jernbanen lagt ned, og linjene ble etter hvert ubrukelige. I 2005 ble ruta mellom San Jos\xc3\xa9 og Universidad Latina i San Pedro gjen\xc3\xa5pna i form av en bybane. Denne ble s\xc3\xa5 forlenga til Freses i Curridabat, og deretter via Tres R\xc3\xados til Cartago i 2013. I august 2009 \xc3\xa5pna linja mellom San Jos\xc3\xa9 og Heredia, mens linja mellom San Jos\xc3\xa9 og San Antonio de Bel\xc3\xa9n ble \xc3\xa5pna i april 2011.'